# 6M: Kildesæt om spanierne i Amerika

**Efter dagens modul skal du (modulets formål):**

* **Have styr på hovedpointer vdr. ’Den caribiske katastrofe’, ’De indianske imperiers kollaps’ og ’Den videre kolonisering af Amerika’ ( formidling i grupper ud fra plancheprodukter).**
* **Have trænet dine evner til at opstille og besvare problemstillinger ud fra et bilagssæt (kildesæt)**



|  |
| --- |
| **Modulplan:**   1. **Pointer vdr. plancheformidling i grupper** 2. **Den gode problemstilling** 3. **Kildesæt om spanierne i Amerika** |

# 1. Pointer vdr. plancheformidling i grupper

**Opsamling på kapitel 5.2’s problemstillinger (grundlag for plancheformidling):**

**Hvorfor førte europæernes ankomst til en række indianske samfunds kollaps?**

* **Kort sagt: europæernes våben og bakterier (økohistorie), indianske samfunds interne magtkampe, mangel på statsligt bureaukrati, mangel på skriftsprog og monarkernes guddommelige stilling medvirkede bl.a. til, at de indianske imperier kunne kollapse.**

**Hvad kendetegnede de øvrige kulturmøder og den videre kolonisering af det amerikanske kontinent frem til ca. 1830?**

* De indianske bønder blev underlagt nye magthavere, som de skulle betale skat til og arbejde for (slavegjort arbejdskraft). Dertil vandt katolicismen langsomt frem, ofte under tvang.
* Spanierne udvidede langsomt deres territorier i både Nord- og Sydamerika, mens Portugal i 1500-tallet gik i gang med at kolonisere Brasilien (derfor taler man portugisisk i Brasilien og ikke spansk, som i resten af Sydamerika). Senere kom andre europæiske magter til.
* Europæerne og lokale indianske samfund gik sammen i krig mod andre indianske samfund eller andre europæere, og indianske eliter og europæiske kolonister indgik ægteskabsalliancer. Der var således også tale om samarbejder og ikke kun europæisk overherredømme. Indianske magthavere og eliter udnyttede også europæerne til deres egne formål og var altså ikke blot passive tilskuere.
* Omk. 1800 var store dele af Amerika, pga. dets enorme størrelse, stadig reelt kontrolleret af indianske samfund.
* På en måde sluttede den europæiske ekspansion i Amerika i perioden 1775-1830. I disse årtier udråbte elitære hvide kolonister selvstændige stater over hele kontinentet: USA 1776, Argentina 1816, Columbia og Venezuela 1819, Peru og Mexico 1821 og Brasilien 1822.
* På en anden måde fortsatte den europæiske ekspansion: de nye stater var kulturelle forlængelser af en europæisk samfundsform.

# 2. Om problemstillinger

I skal nu arbejde med problemstillinger ud fra kildesæt om spanierne i Amerika. Først er det relevant at se lidt på, hvad en problemstilling er og hvad den gode problemstilling i historiefaget indebærer.

**2.1 Om problemstillinger:**

* Helt overordnet er en problemstilling det eller de spørgsmål man skal besvare i en opgave. I historiefaget skal du selv opstille problemstillinger på baggrund af fx et kildesæt.
* En problemstilling kan også defineres som en afgrænset formulering eller spørgsmål, der indkredser den undren, de udfordringer eller de modsætningsforhold, som man arbejder med i relation til en opgave/emne.
* Problemstillingen har til formål at være retningsgiver for dit arbejde. Derfor skal problemstillingen/problemstillingerne være formuleret så præcist som muligt, så den kan fungere som en ramme i dit arbejde.
* Formidlingen af fx et kildesæt i historiefaget skal bl.a. indeholde svar på problemstillingen/problemstillingerne.
* Til en eksamen er denne formidling af mundtlig art, men vi øver det skriftligt indtil videre – også med det formål at optræne skriftlig kildeanalyse frem mod en evt. SRP.

I nedenstående skema (der er opbygget ud fra det at skrive en skriftlig opgave) kan I se eksempler på problemstillinger i en taksonomisk opsætning, vær dog opmærksom på, at det ikke er et krav at lave taksonomiske problemstillinger i historiefaget til en evt. eksamen.

|  |  |  |  |
| --- | --- | --- | --- |
| **Type af problemstilling - taksonomi** | **Typisk indledning** | **Eksempel** | **Baggrund for besvarelse (litteratur)** |
| Redegørende:  Beskrivende, afklaring af faktuel viden, begrebsafklaringer eller evt. metoder og teorier | Hvad er?  Hvad kendetegner?  Hvordan forløb? | Hvad er feudalisme?  Hvad kendetegner de amerikanske politiske tiltag mod terror efter 11. september 2001?  Hvordan forløb industrialiseringen i England i slutningen af 1700-tallet? | Udgangspunkt i sekundærlitteraturen  Objektivitet |
| Analyserende:  Forsøg på at analysere, forstå og/eller forklare empirien (det man undersøger) | Hvorfor var?  Hvilke grunde var der til?  Hvilke konsekvenser havde? | Hvorfor var der raceadskillelse i de amerikanske sydstater i 1960’erne?  Hvilke grunde var der til reformationen i Tyskland i 1500-tallet?  Hvilke konsekvenser havde den folkelige modstand mod apartheid i Sydafrika i 1970’erne? | Udgangspunktet tages i kilder med støtte fra egen redegørelse og sekundærlitteratur  Selvstændig læsning, inkl. specifik metode |
| Diskuterende:  Analysens resultater diskuteres  Sammenligning af fx årsagsforklaringer  Diskussion af eventuelle forskelle på redegørelsen og analysens resultater | Hvilken betydning har?  Hvordan kan man sammenligne?  Hvilke forskelle er der på? | Hvilken betydning har Amnesty Internationals retorik haft for bevægelsens rolle?  Hvordan kan man sammenligne kvinders forhold på arbejdsmarkedet i 1870’erne med i dag?  Hvilke politiske forskelle er der på Marx’ teorier og det politiske system i Sovjetunionen i 1930’erne? | Udgangspunktet tages i analysens resultater, evt. inddragelse af fx artikler (eller andet relevant for at bidrage med perspektiver)  Subjektiv stillingtagen, men hele tiden på baggrund af redegørelsen, egne resultater fra analysen og sekundærlitteratur.  Du skal løbende henvise til de steder, hvorfra du henter inspiration til din argumentation. |

Den i skemaet viste taksonomiske måde at opbygge problemstillinger på kan være en rigtig god støtte i arbejdet med at blive god til at udforme spørgsmål, men da historie grundlæggende handler om fortolkninger af menneskers samfundsmæssige liv i et forandringsperspektiv, så kan det ofte være tilstrækkeligt at stille to krav til spørgsmål, der indgår i en historiefaglig problemstilling:

* **Kontinuitet og forandring:** Hvad blev ændret (forandring), og hvad forblev - stort set - det samme (forandring)?
* **Årsager og konsekvenser:**Hvilke årsager/grunde (langsigtede, kortsigtede og udløsende – måske utilsigtede eller tilfældige) var der til, at noget skete. Hvilke umiddelbare og langsigtede følger fik det, der skete?

Vi starter dog med at fokusere på de taksonomiske måder at opstille problemstillinger på.

**2.2 At komme frem til den gode problemstilling**

Læs de udleverede bilag (kilder): Find her de pointer, du umiddelbart tænker kunne være relevante. Hav forløbets emne og indhold i baghovedet (dvs. det forløb kildesættet knytter sig til).

Overvej bilagenes interne relation: Er bilagene knyttet til hinanden? Er der et fælles emne, som bilagene forholder sig til? Husk: bilagene/kilderne er ikke tilfældigt udvalgt.

Overvej bilagenes relation til undervisningen: Giver bilagene nye input til det forløb, som du beskæftiger dig med i undervisningen?

**2.3 Problemstillingernes udformning**

Hvad skal man være opmærksom på, når man laver to-tre problemstillinger?

* Afgræns tid og rum. Det er ofte en god idé at afgrænse, hvilken periode og hvilket område den enkelte problemstilling beskæftiger sig med. Denne afgrænsning kan være eksplicit eller implicit i kraft af ordvalget - for eksempel lægger: ”Hvorfor brød enevælden i Frankrig sammen?” op til at beskæftige sig med Frankrig op til revolutionen i 1789.
* Få flere bilag i spil. Prøv at lave problemstillinger, hvor så mange som muligt af bilagene kommer i spil og bliver relevante at inddrage.
* Inddrag viden fra undervisningen. Prøv at lave problemstillinger, hvor den viden, som undervisningen har givet, kan bruges aktivt. For eksempel i form af baggrundsviden, supplerende argumenter, centrale begreber eller teorier.
* Undgå referater. Problemstillinger som ”Hvad synes forfatterne om emnet?” og ”Hvad siger tekstenerne om emnet?” er sjældent godt, fordi de blot lægger op til referat af teksterne.
* Stræb efter højere taksonomiske niveauer. Lav problemstillinger, der lægger op til analyse, sammenligning, diskussion og/eller vurdering. Der er intet krav om, at man skal have en redegørende problemstilling til mundtlig eksamen (vi øver dog sidstnævnte indtil videre).
* Stil spørgsmål, som kan besvares. Der behøver ikke være et entydigt svar, men lav problemstillinger, som bilagsmaterialet (kildesættet) og viden fra undervisning faktisk kan medvirke til at besvare. Svaret må dog gerne være nuanceret og med forbehold.

# 3. Kildesæt om spanierne i Amerika

I skal nu arbejde individuelt med kildesæt om spanierne i Amerika i resten af modulet. Følg nedenstående opgaveopskrift. Husk du kan finde hjælp til historiefaglig teori og metode i flg. link:

* <https://docs.google.com/document/d/13S-VlPilGVJiSZF-KCbz1mYpwlZA5gAXKhOBcSzyIZ8/edit?usp=sharing>

**Arbejde med kildesæt (individuelt)**

1. Læs kildesæt m. fokus på de ting du synes er umiddelbart interessante.
2. Anvend ’analysespørgsmål til kilder’ (se link), med fokus på de begreber du finder relevante ift. de enkelte kilder.
3. Opsæt tre taksonomiske problemstillinger (husk: de kan ændres undervejs i processen) til kildesættet.
4. Find citater/pointer i kilderne, der er relevante ift. problemstillingerne.
5. Overvej hvilke indsigter fra forløbet hidtil (især kapitel 5.2), som kunne være nyttige at inddrage som relevant kontekstviden (kontekst = den sammenhæng noget indgår i).
6. Besvar de tre problemstillinger i sammenhængende prosa (se link for hjælp til, hvordan du kan komme i gang med en skriftlig kildeanalyse)
7. Upload jeres problemstillinger og svar herpå – eller det du når - under elevfeedback inden modulets afslutning.